Um ein og hálf milljón manna víðs vegar um heim hefur fengið rússneska bóluefnið Spútnik. Stjórnvöld í Moskvu greindu frá þessu í morgun. Aukinn þungi hefur verið settur í framleiðslu bóluefnisins.
Rússar voru fyrstir til að skrá bóluefni til notkunar við COVID-19 eða 11. ágúst á nýliðnu ári. Mikhail Murashko, heilbrigðisráðherra Rússlands, sagði fyrr í þessum mánuði að 800.000 Rússar hefðu verið sprautaðir með bóluefninu, en búið væri að dreifa 1,5 (einni og hálfri) milljón skammta um allt land. Rússneskt fjárfestingafélag sem fjármagnað hefur þróun og framleiðslu á bóluefninu sagði í morgun að til stæði að framleiða fjórar milljónir skammta á næstu þrjátíu dögum. Rússar hafa selt bóluefni til annarra landa, en fjölmörg ríki hafa falast eftir því. Þá er hafin útrás með framleiðsluna, en fréttastofan Tass greindi frá því í morgun að lyfjafyrirtæki í Brasilíu ætlaði síðar í vikunni að hefja framleiðslu á rússneska bóluefninu. Brasilíska fyrirtækið hefði í síðustu viku fengið þau efni frá rússneskum framleiðendum sem til þyrfti og að sótt hefði verið um leyfi fyrir bóluefninu hjá yfirvöldum í Brasilíu. Framleiðslan færi fram á tveimur stöðum, í borginni Guarulhos og höfuðborginni Brasilíu. Í nóvember var haft eftir rússneskum embættismanni að til stæði að hefja framleiðslu á Sputnik-bóluefninu á Indlandi. Ætlunin væri að framleiða að minnsta kosti 300 milljónir skammta á þessu ári.
Ein og hálf milljón manna hefur fengið rússneska bóluefnið Spútnik. Til stendur að hefja framleiðslu á því í Brasilíu síðar í vikunni.